钦定古今图书集成/理学汇编/文学典/第199卷 > 《湖海集序》前人
## 钦定古今图书集成/理学汇编/文学典/第199卷 > 《湖海集序》前人

《诗》以风刺为主，故曰：“上以风化下，下以风刺上。”主文
而谲谏，言之者无罪，闻之者足以戒。三百六篇，变风、
变《雅》居其大半，皆箴规、戒诲、美刺、伤闵、哀思之言，而
其言多出于当时。仁人不遇，忠臣不得志，贤士大夫
欲诱掖其君，与夫伤谗思古，咏吟情性，止乎礼义，有
先王之泽。故曰：“诗可以群，可以怨。”《小弁》之怨，所以笃
“亲亲之恩；《鸱鸮》之贻，所以明君臣之义；《谷风》之刺，所
以隆夫妇朋友之情。使遭变遇闵，而泊然无心于其
间，则父子、君臣、朋友、夫妇之道或几乎息。”王者迹熄
而诗亡，诗亡而后《离骚》作。《九歌》《九章》之属，引类比义，
虽近乎悱，然爱君之诚笃，而嫉恶之志深，君子许其
忠焉。汉、唐间以诗鸣者多矣，独杜子美得诗人比兴
之旨，虽困踬流离而不忘君，故其词章，慨然有志士
仁人之大节，非止模写物象风容色泽而已。余旧喜
赋诗，自靖康谪官，以避谤辍不复作。及建炎改元之
初，丐罢机政。其冬谪居武昌。明年移澧浦。又明年移
海外。自江湖涉岭海，皆骚人放逐之乡，与魑魅荒绝
非人所居之地，郁悒亡聊，则复赖诗以摅忧娱悲以
自陶写。每登临山川，啸咏风月，未尝不作诗，而嫠不
恤纬之诚，间亦形于篇什，遂成卷轴。今蒙恩北归，裒
葺所作，目为《湖海集》，将以示诸季，使知往返万里，四
年间所得盖如此云。庚戌清明日，梁谿病叟序。